
DOLOŽKA PREDNOSTI
 medzinárodnej zmluvy pred zákonmi (čl. 7 ods. 5 ústavy)

1. Gestor zmluvy: Ministerstvo dopravy, pôšt a telekomunikácií Slovenskej republiky
2. Názov zmluvy: Dohoda medzi Albánskou republikou, Bosnou a Hercegovinou, Bulharskou republikou, Chorvátskou republikou, Európskym spoločenstvom a jeho členskými štátmi, Islandskou republikou, Bývalou juhoslovanskou republikou Macedónsko, Nórskym kráľovstvom, Srbskom a Čiernou Horou, Rumunskom a Misiou Organizácie Spojených národov pre dočasnú správu v Kosove o vytvorení Spoločného európskeho leteckého priestoru (ECAA) (ďalej len „dohoda“), podpísaná 13. júna 2006 v Bruseli.
3. Účel a predmet zmluvy a jeho úprava v právnom poriadku Slovenskej republiky:  
Účelom mnohostrannej dohody je vytvoriť Spoločný európsky letecký priestor (ECAA), v ktorom budú zmluvné strany zaviazané implementovať právne predpisy Európskeho spoločenstva v oblasti civilného letectva do takej miery, že pri rešpektovaní týchto predpisov bude letecký dopravca ECAA postavený na úroveň leteckého dopravcu Spoločenstva, poskytovateľ riadenia letovej prevádzky bude harmonizovaný s poskytovateľmi týchto služieb v EÚ, pokiaľ ide o kritériá technické, bezpečnosti prevádzky a bezpečnostnej ochrany, letecký dopravca ECAA a letecký dopravca Spoločenstva budú mať prístup na trh leteckej dopravy v rámci ECAA, a všeobecne budú implementované a dodržiavané predpisy Európskeho spoločenstva zaručujúce Európsku úroveň bezpečnosti leteckej prevádzky a zabezpečenia ochrany v civilnom letectve. Predmet zmluvy,               t. j. vytvorenie Spoločného európskeho leteckého priestoru (ECAA), nie je upravený v práve SR.
Dohoda ECAA je mnohostrannou dohodou uzatváranou Európskym spoločenstvom a jeho členskými štátmi na jednej strane (z toho vyplýva z pohľadu vnútrokomunitárneho zmiešaný charakter dohody) s tretími štátmi menovanými v názve dohody z oblasti juhovýchodnej Európy, a ďalej Islandom a Nórskom. Vzhľadom k tomu je Slovenská republika účastníckou stranou dohody. 
4. Priama úprava práv alebo povinností fyzických osôb alebo právnických osôb:
Mnohostranná dohoda upravuje práva alebo povinnosti fyzických aj právnických osôb             v čl. 6, 7, 8, 9, 10, 11, 12, 13, 14, 17, 23, a v Prílohách.

5. Úprava predmetu medzinárodnej zmluvy v práve ES/EÚ:   
Predmet zmluvy, t. j. vytvorenie Spoločného európskeho leteckého priestoru (ECAA), nie je upravený v práve ES/EÚ.
6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky): 
Dohoda je podľa článku 7 ods. 4 Ústavy  medzinárodnou hospodárskou zmluvou všeobecnej povahy, a zároveň je medzinárodnou zmluvou, ktorá zakladá priamo práva a povinnosti fyzickým aj právnickým osobám, preto sa po jej podpise vyžaduje súhlas Národnej rady Slovenskej republiky. 
7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Mnohostranná dohoda je podľa článku 7 ods. 5 Ústavy SR medzinárodnou mnohostrannou zmluvou, ktorá zakladá priamo práva a povinnosti fyzickým alebo právnickým osobám, preto má prednosť pred zákonmi Slovenskej republiky. 

8. Dopady prijatia medzinárodnej zmluvy, ktorá má prednosť pred  zákonmi, na slovenský právny poriadok: 
Na vykonávanie mnohostrannej medzinárodnej dohody nie je potrebné meniť ani prijať žiadny vnútroštátny právny predpis. 
1/1



